ທ່ານປະທານປະເທດ ເຈີ່ນດ້າຍກວາງ ຕ້ອນຮັບທ່ານນາຍົກລັດຖະມົນຕີ ລາວ ທອງລຸນ ສີສຸລິດ
ທ່ານປະທານປະເທດ ຫວຽດນາມ ເຈີ່ນດ້າຍກວາງ
ຕ້ອນຮັບທ່ານນາຍົກລັດຖະມົນຕີ ລາວ ທອງລຸນ ສີສຸລິດ
ຕອນບ່າຍວັນທີ 08/02 ຢູ່ສຳນັກງານປະທານປະເທດ ທ່ານປະທານປະເທດ ຫວຽດນາມ ເຈີ່ນດ້າຍກວາງ ໄດ້ໃຫ້ການຕ້ອນຮັບທ່ານນາຍົກລັດຖະມົນຕີ ລາວ ທອງລຸນ ສີສຸລິດ ເຂົ້າຢ້ຽມຂ່ຳນັບເນື່ອງໃນໂອກາດມາເຂົ້າຮ່ວມກອງປະຊຸມຄັ້ງທີ 39 ຄະນະກຳມະການລະຫວ່າງລັດຖະບານ. ທີ່ການຕ້ອນຮັບ, ທ່ານປະທານປະເທດ ເຈີ່ນດ້າຍກວາງ ຢືນຢັນວ່າ ນະໂຍບາຍສະເໝີຕົ້ນສະເໝີປາຍຂອງ ຫວຽດນາມ ຍາມໃດກໍ່ຖືເປັນສຳຄັນ ແລະ ສະຫງວນບຸລິມະສິດສູງໃຫ້ແກ່ການຮັກສາ ແລະ ເສີມຂະຫຍາຍການພົວພັນສາມັກຄີແບບພິເສດ ຫວຽດນາມ - ລາວ. ທ່ານປະທານປະເທດ ເນັ້ນໜັກວ່າ ຫວຽດນາມ ຍາມໃດກໍ່ສຸດຈິດສຸດໃຈສະໜັບສະໜູນຢ່າງແຮງ ແລະ ຮອບດ້ານໃຫ້ພາລະກິດປ່ຽນໃໝ່, ປົກປັກຮັກສາ ແລະ ສ້າງສາປະເທດຂອງ ລາວ. ຕີລາຄາສູງໝາກຜົນກອງປະຊຸມຄະນະກຳມະການລະຫວ່າງລັດຖະບານຄັ້ງທີ 39 ໂດຍນາຍົກລັດຖະມົນຕີ 2 ປະເທດເປັນປະທານຮ່ວມ, ທ່ານປະທານປະເທດຢືນຢັນວ່າ: ບັນດາເນື້ອໃນ ແລະ ກຳນົດທິດ ເຊິ່ງ 2 ຝ່າຍໄດ້ແລກປ່ຽນມີຄວາມໝາຍສຳຄັນ ຊ່ວຍຊຸກຍູ້ບັນດາກະຊວງ, ຂະແໜງການ, ທ້ອງຖິ່ນ, ວິສາຫະກິດ 2 ປະເທດຜັນຂະຫຍາຍບັນດາຂໍ້ຕົກລົງຂັ້ນສູງ. ທ່ານປະທານປະເທດປາດຖະໜາວ່າ 2 ຝ່າຍຈະສືບຕໍ່ແລກປ່ຽນຄະນະຜູ້ແທນຂັ້ນສູງ ແລະ ທຸກຂັ້ນຢ່າງມີປະສິດທິຜົນ. ໃນນັ້ນ ຄວນສົ່ງເສີມບັນດາກະຊວງ, ຂະແໜງການ, ທ້ອງຖິ່ນ 2 ປະເທດເປີດກ້ວາງການພົວພັນຮ່ວມມືໂດຍກົງ, ໜູນຊ່ວຍເຂດຊາຍແດນ.
ສ່ວນທ່ານນາຍົກລັດຖະມົນຕີ ທອງລຸນ ສີສຸລິດ ສະແດງຄວາມຫວັງວ່າ ທ່ານປະທານປະເທດ ເຈີ່ນດ້າຍກວາງ ສືບຕໍ່ເອົາໃຈໃສ່, ສະໜັບສະໜູນ ເພື່ອໃຫ້ 2 ຝ່າຍຈັດຕັ້ງບັນດາເຫດການນີ້ເປັນຢ່າງດີ. ທ່ານນາຍົກລັດຖະມົນຕີ ສະແດງຄວາມພາກພູມໃຈກ່ຽວກັບສາຍພົວພັນສາມັກຄີແບບພິເສດ ແລະ ການຮ່ວມມືຮອບດ້ານ ຫວຽດນາມ - ລາວ ນັບມື້ນັບພັດທະນາເຂົ້າສູ່ລວງເລິກ. ຜ່ານນັ້ນ ປະກອບສ່ວນສຳຄັນເຂົ້າພາລະກິດສ້າງສາ ແລະ ປົກປັກຮັກສາປະເທດຊາດຂອງແຕ່ລະປະເທດ.
(ແຫຼ່ງຄັດຈາກ VOV)